# Maria Franziska von Trapp

Maria Agatha Franziska Gobertina von Trapp (Zell am See, Salzburg, llavors part d'Àustria-Hongria, 28 de setembre de 1914 - Stowe, Vermont, 18 de febrer de 2014) va ser una cantant dins del seu grup familiar. Era la segona filla de Georg von Trapp i la seva primera esposa, Agathe Whitehead von Trapp. Formava part de la «Família Trapp», els membres de la qual van inspirar el musical i la pel·lícula The Sound of Music, que es traduí com a Somriures i llàgrimes, i en la qual era interpretada per Heather Menzies en el personatge de "Louisa". Va morir als 99 anys i va ser l'últim germà supervivent.

## Biografia

La família von Trapp havia fugit d'Àustria després de l'annexió alemanya, tement les represàlies derivades de la negativa a cantar a la festa d'aniversari de Hitler i del refús del pare, Georg von Trapp, a acceptar un encàrrec a la Kriegsmarine de l'Alemanya nazi.
Els seus germans eren Rupert von Trapp (1911–1992), Agathe von Trapp (1913–2010), Werner von Trapp (1915–2007), Hedwig von Trapp (1917–1972), Johanna von Trapp (1919–1994) i Martina von Trapp (1921–1951). Juntament amb els seus sis germans, pare i madrastra, Maria Augusta von Trapp, va formar part dels Trapp Family Singers, que van inspirar el musical de Broadway de 1959 i la pel·lícula guanyadora de l'Oscar de 1965 Somriures i llàgrimes. Von Trapp cantava la segona veu soprano al cor, juntament amb la seva germana Martina von Trapp.
Van emigrar als Estats Units el 1938, es van establir a Vermont el 1942 i van actuar per tot el país. El baró von Trapp va morir el 1947. Maria Franziska es va convertir en ciutadana dels Estats Units naturalitzada el 1948 i va viure a l'alberg de la seva família a Stowe, Vermont. La família va continuar de gira fins al seu darrer concert el 26 de gener de 1956, moment en què Maria Franziska i la seva madrastra es van convertir en missioneres laiques a Papua Nova Guinea, on Maria Franziska va adoptar un fill, Kikuli Mwanukuzi.
Del 22 de juliol de 2008 al 27 de juliol de 2008, va visitar la seva casa d'infantesa a Salzburg i el seu lloc de naixement a Zell am See. L'acompanyaven alguns membres de la seva família i allà en retrobaren d'altres.
Va ser l'última supervivent dels set fills originals de von Trapp. Un dels germans, fruit del segon matrimoni del seu pare, encara vivia, però no apareixia a Somriures i llàgrimes.

## Referències

* ↑ «Maria Franziska von Trapp: Una misionera cantante de Papúa Nueva Guinea – Mission Priest» (en espanyol europeu). [Consulta: 6 agost 2024].
* 1 2 3 4 Fitzsimmons, Emma G. «Maria von Trapp, ‘Sound of Music’ Daughter, Dies at 99» (en anglès). The New York Times, 24-02-2014. ISSN: 0362-4331.
* 1 2 3 4 «Mor l'últim dels germans Trapp, Maria Franziska, als 99 anys». Ara, 22-02-2014. [Consulta: 6 agost 2024].
* 1 2 Ransom, Candice F. Maria Von Trapp: Beyond the Sound of Music, 2002, p. 51–55. ISBN 9781575054445.
* ↑ «Agathe von Trapp: Eldest daughter of the family who inspired 'The» (en anglès), 04-01-2011. [Consulta: 6 agost 2024].
* ↑ Profile of Kikuli Mwanukuzi, at page 15 Arxivat 14 June 2012 a Wayback Machine., vanguard.edu. Retrieved 24 February 2014.
* ↑ Ingrid Jackson. «Maria von Trapp». Australian School of Pacific Administration, 01-10-2006. Arxivat de l'original el 29 d’octubre 2013. [Consulta: 24 febrer 2014].
* ↑ Nachrichten, Salzburger. «Maria Trapp: Letztes Mitglied der singenden Familie tot» (en alemany), 20-02-2014. [Consulta: 6 agost 2024].
* ↑ «Sound of Music Villa Opens for Business». , 29-07-2008.
* ↑ Peterkin, Tom «Maria Franziska von Trapp returns to home that inspired The Sound of Music». , 26-07-2008.
* ↑ III, Lawrence Crook. «Maria von Trapp, last of famous singing siblings, dies at 99» (en anglès), 23-02-2014. [Consulta: 6 agost 2024].